Daerah Tatau

Tatau merupakan sebuah daerah yang berada di wilayah Sarawak, Malaysia. Daerah ini berada di bawah pentadbiran Bahagian Bintulu. Pusat pentadbiran bagi daerah ini ialah pekan Tatau. Antara pekan lain yang terletak di daerah ini ialah Kuala Tatau, Kakus dan Sangan.

Daerah Tatau dianggarkan mempunyai keluasan sebanyak 4,945 kilometer persegi. Daerah ini juga mempunyai jumlah penduduk seramai 31,920 orang pada tahun 2020. Majoriti penduduk di daerah ini merupakan masyarakat berbangsa Iban.

 Sejarah 
Tatau pada mulanya telah diletakkan di bawah pentadbiran daerah Bintulu dan dijadikan sebuah daerah kecil. Pada 2 April 1989, Tatau telah dipisahkan daripada pentadbiran daerah Bintulu setelah dinaik taraf kepada sebuah daerah penuh.

 Pentadbiran 
Daerah Tatau terletak di bawah pentadbiran Pejabat Daerah Tatau yang merupakan sebahagian daripada pentadbiran Bahagian Bintulu dan diketuai seorang pegawai daerah. Pihak berkuasa tempatan yang mentadbir daerah ini pula ialah Lembaga Kemajuan Bintulu yang ditadbir Pengerusi Kawasan.

 Politik 
Daerah Tatau diletakkan di bawah dua kawasan Dewan Undangan Negeri (DUN) iaitu Jepak (N67) yang terletak di bawah kawasan Parlimen Bintulu (P217) dan Kakus (N60) yang terletak di bawah kawasan Parlimen Selangau (P214).

 Geografi 
Daerah Tatau terletak di tengah negeri Sarawak, dan di barat bahagian Bintulu. Daerah Tatau bersempadan dengan daerah Bintulu di timur laut, daerah Sebauh di timur, daerah Belaga di tenggara, daerah Kapit di selatan, daerah Song di barat daya, daerah Selangau di barat, daerah Mukah di barat laut dan Laut China Selatan di utara.

Daerah Tatau mempunyai keluasan kira-kira 4,945 kilometer persegi. Bentuk muka bumi di kawasan utara dan tengah daerah ini sebahagian besarnya merupakan kawasan rendah dan rata, dengan terdapat beberapa kawasan yang agak berbukit. Di kawasan selatan daerah ini pula bentuk muka buminya merupakan kawasan tinggi dan berbukit di mana maksimum ketinggian mencapai 1,071 meter. Antara sungai utama yang mengalir di daerah ini termasuklah Batang Tatau, yang bermuara di utara daerah ini dan mengalir ke selatan daerah.

 Demografi 

Berdasarkan bancian Malaysia 2020, jumlah penduduk di daerah Tatau ialah seramai 31,920 orang dengan kepadatan penduduk tujuh orang perkilometer persegi yang dikategorikan sebagai taburan penduduk jarang. Bancian ini juga merekodkan sejumlah 7,381 isi rumah dengan 8,010 tempat kediaman. Majoriti penduduk di daerah Tatau merupakan Bumiputera Sarawak, dengan majoriti antara mereka berbangsa Iban. Masyarakat Orang Ulu juga membentuk kelompok besar di daerah ini yang terdiri daripada kaum Punan, Beketan dan Tatau. Penduduk berbangsa Cina membentuk kumpulan warganegara bukan Bumiputera terbesar di daerah ini. Penduduk bukan warganegara terdiri daripada 3,465 orang.
+Bilangan penduduk mengikut bangsa pada tahun 2020.StatusBangsaJumlahWarganegaraMelayu1,399Bumiputera lain25,555Cina1,327India13Lain-lain161Bukan warganegara -3,465Jumlah31,920

 Agama 

Di daerah Tatau, agama Kristian merupakan agama paling ramai penganut dengan peratusan lebih 77 peratus diikuti agama Islam sebanyak lebih 18 peratus. Majoriti penganut agama Kristian terdiri daripada penduduk berbangsa Iban dan Orang Ulu. Penganut agama Islam pula sebahagian besarnya terdiri daripada penduduk berbangsa Melayu, Melanau dan penduduk bukan warganegara. Penduduk beragama Buddha pula membentuk kelompok ketiga terbesar dengan peratusan lebih dua peratus. Terdapat juga penduduk yang beragama lain seperti Hindu atau tidak beragama yang membentuk kumpulan minoriti dengan peratusan satu peratus dari jumlah penduduk.
+Bilangan penduduk mengikut agama (2020)AgamaJumlahKristian24,764Islam5,960Buddha660Hindu7Lain-lain148Tidak beragama84Tidak diketahui297Jumlah31,920

 Rujukan 

Kategori:Daerah di Bahagian Bintulu